# Abrahán

| Abrahán |
| --- |
|  Abraán y Isaac en un cuadro de Rembrandt |
| **Información personal** |
| Calendata de naixencia | 2000-1500 aC |
| Calendata de muerte | 2000-1500 aC |
| Ocupación | Patriarca d'o chudaísmo, cristianismo y islam |
| Conchuche | Saray y as concubinas Agar y Quetura. |
| Fillos | Ismael (con Agar) Isaac (con Saray) Zimram, Jocsán, Medán, Madián, Isbac y Súa con Quetura). |

**Abrahán** (en hebreu אַבְרָהָם, *Avraham*; en arabe ابراهيم, *Ibrāhīm*, adaptato como *Brahin* u *Brahen* por os moriscos aragonesoparlants), ye seguntes a tradición chudieva un d'os patriarcas d'o pueblo d'Israel. No ye prou platero si ye un personache historico lechendario u si ye de tot un personache mitico. Manimenos no bi ha garra evidencia historica d'a suya existencia, encara que os datos tradicionals sitúan a suya biografía entre o 2166 aC y o 1991 aC u seguntes a tradición chudieva entre l'anyo 1948 d'a Creyación, ye decir l'anyo 1812 aC.

Ye reconoixito por o cristianismo y tamién ye un profeta muit important en o islam, decindo-se a vegatas istas dos relichions, chunto a lo chudaísmo **oreo**, as relichions abrahanicas. A historia d'a suya vida la recentan o *Chenesi* y l'*Alcorán*.

Ta muitos filosofos ye un simbolo d'a luita de l'hombre entre a libertat y o destín u o deber. Bels criticos dicen que o Brama indio se refiere a la mesma persona, encara que no han puesto probar iste feito.

Abraham ye muit conoixito por o relato en o Chenesi 22:1-19 d'o sacrificio d'o suyo fillo Isaac ta Dios y ye representato a sobén d'ista traza.

## Abrahán en fuents aragonesas

L'antroponimo hebreu *Avraham* prene una pronunciación en -n en aragonés, luenga a on de fueras de bella parla oriental, a -m final se neutraliza con a -n final, manimenos en os textos medievals as palabras d'orichen semitico rematadas en -m s'escriben con esta letra, se pronunciase u no, (*Jerusalem*, *Alcalatem*, etc...).

En o "*Libro d'el Trasoro*" lo nombran como *Abrahan*, *Abraan* u *Abran*:

E qui quiera saber la naxencia de **Abrahan** [...] aca deçaga en el començamjento de los primeros omnes e de los fillos de Noe
**Abraan** engendró Ysac. De Ysac nasció Iacob
E aun biuja **Abrahan** mas el auje bien clx anyos de tiempo. Iacob engendró Iosep e sus hermanos
En o "*Liber Regum*" lo mencionan como *Abraam* y dicen:

Est fo el padre de **Abraam** e fo ydolatre que fazia las ydolas. Visco Thare LXX annos & ouo tres fillos : **Abraam**, Nachor et Aran. Tro aqui son las dos edades del sieglo.
Quando ouo **Abraam** LXXX.VII annos ouo fillo ad Ismael de Agar, so manceba. E quando ouo **Abraam** XC.IX annos estoncz se circuncidie e circuncidie ad Ismael so fillo, e tot fo casado.
E cuando ouo **Abraam** C annos priso muller a Sarra. & ella auia LXXX. annos et ouo fillo et ouo fillo della (sic) ad Ysaac. Visco Sarra CXX annos e murie en Quiria Turba en Ebron e soterróla **Abraam** en la cueua doblada que dizen spelunca duplici, que compro de Effron eteu por CCCC marcos de plata. E por esta razón compran los iudios las fuessas en que se sotierran. Visco **Abraam** C.LXX.V annos e murie e soterroronlo en Ebron con Sarra, so muller, en la cueua.
En o "*Libro d'as Marabillas d'o Mundo*" escriben:

Daq(ue)lla cibdat de **hur** por mandamje(n)to de dios se p(ar)tio **Abraham** empues la muert de su padre & leuo sarray su Mug(er) & loth el fijo de su h(e)rmano con el / Por q(ue) eill no auia point de fijo / Et finco enla t(ier)ra de Canaam en vn logar q(ue) a no(m)bre sichen / Et este loth fue aq(ue)l q(u)i fue saluo q(u)ando sodoma & gomorra & las otras cibdades fueron cremadas & fondidas en abismo alla do es la mar muerta assi como yo vos he dicho ot(r)a vez
Os cristianos aragoneses y navarros no gosaban fer servir este nombre biblico como antroponimo, pero sí os chudieus y moriscos d'a val d'Ebro (igual como los chudieus y musulmans d'atras tierras). Os musulmans aragonesoparlants (mudéchars u moriscos), feban servir as variants *Brahin* u *Brahen* d'o nombre, como podemos veyer en o fogache de 1495.

## Bibliografía

* (pt) Bacon, Josephine, y Martin Gilbert. *Civilização judaica*. Lisboa: Dinalivro, 2003.
* Borger, Hans. *Uma história do povo judeu*, San Pablo: Séfer, 2008, tomo 1.
* (es) Dubnow, Simón. *Manual de la historia judía: desde los orígenes hasta nuestros días*, Buenos Aires: Sigal, 1977.
* (fr) Kedourie, Elie, ed. *Le monde du judaïsme*, Londres y París: Thames & Hudson, 2003.
* Sed-Rajna, Gabrielle. *L'abecedaire du Judaïsme*, París: Flammarion, 2000.

## Referencias

## Vinclos externos

* Se veigan as imáchens de Commons sobre **Abrahán**.
* (es) Abrahán en l'*Enciclopedia Católica*.